બુધવારે પોતાનો પુત્ર કસ્ટડીમાં હોવા છતાં પીઢ અભિનેત્રી ઝરીના વહાબ પોતાની ટેલિવિઝન સિરિયલનું શૂટિંગ કરી શક્યાં હતાં. આ સમયે ‘મિડ-ડે’ને આપેલી એક્સક્લુઝિવ મુલાકાતમાં તેમણે પોતાના પુત્ર સૂરજ પંચોલીના જિયા ખાન સાથેના સંબંધો, શા માટે તેઓ પોતાના પુત્રની પબ્લિક ઇમેજ બદલવા માગે છે જેવા વિષયો પર વાતચીત કરી હતી. સતત શૂટિંગને તેમ જ પર્સનલ પ્રૉબ્લેમને કારણે તેઓ થાકેલાં જણાતાં હતાં. એમ છતાં તેમનો અવાજ બુલંદ હતો. સત્ય સામે આવતાં જ તેમનો પુત્ર બધા જ આરોપોમાંથી મુક્ત થશે એવો વિશ્વાસ તેઓ ધરાવે છે.